
הצעת חוק יסודות התקציב (תיקון – מניעת מיסוי מפלה על סוגי דלק), התש"ס-1999,
של קבוצת חברי כנסת (פ/1024)


היו"ר אברהם פורז:

	אני פותח את הישיבה. אנו דנים בהצעת חוק יסודות התקציב (תיקון – מניעת מיסוי מפלה על סוגי דלק). מקורה של הצעת החוק בתקופה שבה דובר שיהיה ייקור של הסולר לתחבורה תוך הוזלת הסולר למטרות אחרות. 

קבוצת חברי כנסת ואני בתוכם הגשנו את הצעת החוק, כי אנחנו חושבים שרעיון הטלת מיסוי שונה על סוגים שונים של דלק, מעבר לבעייתיות שבהטלת הוצאות נוספות דווקא על מגזר התחבורה העסקי, הוא רעיון רע, אבל זה כשלעצמו דבר שעלול לעודד "הברחה", "שוק שחור" ודברים שליליים אחרים. על רקע זה באה ההצעה. 

מאיר שטרית:

	 בינתיים הרעיון נגמז. 

היו"ר אברהם פורז:

	אני לא יודע אם הוא נגמז. משרד האוצר לא קידם את זה, אבל אף פעם אי אפשר לדעת. גם לגבי מס העיזבון חשבו שהוא נגמז, והנה הוא חזר לתחייה. 

	אני מבקש מחבר הכנסת שטרית, שהוא מהמובילים של הצעת החוק לומר כמה מילים. אחר כך נשמע את הנציגים השונים שקשורים לעניין. 

מאיר שטרית:

	 אני חושב שלא צריך להגזים כשאני מתאר את הניסיון הנואל והמטופש הזה להעלות את מחיר הסולר בתחבורה, לקבוע שני סוגי צבעים של דלק, כשאחד יזיק למנועים ואחד לא ולהציב פקחים שיבדקו את המנועים בדרך. זה אחד הדברים הכי מטומטמים ששמעתי בחיי. 

לכן התנגדתי לחוק הזה בתוקף רב בוועדת הכספים. גם כשהביאו בחוק ההסדרים את חוקי האכיפה, הצעתי לחברי הוועדה ולחברי הקואליציה להמתין ולפצל את החוק הזה. קודם כל הצעתי שיעברו התקנות, ואחר כך נחוקק את החוק. הם לא רצו לשמוע. חוק האכיפה עבר בחוק האכיפה, כשבעצם התקנות עצמן לא עברו. 

אמנם אני מוכרח לומר שההישג היה במידה רבה גם הישגם של המובילים שנלחמו מלחמת חרמה בעניין הזה, ובצדק רב לדעתי. ולכן, כשנציגי משרד האוצר ראו שהם נתקלים בחומה בצורה מאד של התנגדות והסיכוי של זה לעבור בוועדת הכספים הוא קלוש, הם "ירדו מהעץ", ולהערכתי – לפחות נכון לעכשיו – החוק הזה נגמז. 

היו"ר אברהם פורז:

לא, הרעיון להטיל מס; כי החוק לא נגמז. 

מאיר שטרית:

אני מוכרח לומר שגם במשרד התחבורה עצמו לא בדיוק התלהבו מהעניין. אדוני היושב ראש, מאחר שבינתיים הרעיון נגמז, החוק שלפנינו הוא פשוט – אנחנו מציעים למנוע אפשרות של הטלת מסים מפלים על דלק. זה יכול למנוע מהממשלה בעתיד לעשות את זה. 

אני מציע שנביא את זה לפחות לקריאה ראשונה - כי בין חברי הכנסת אין על זה ויכוח – נחזיק את החוק הזה מוכן, והיה והממשלה תנסה לחזור חזרה לרעיון, נביא אותו לקריאה שנייה ושלישית. 

יש לי הצעה להוסיף סעיף אחד לחוק – לבטל את החוק בחוק ההסדרים. 

ישעיהו בן יהונתן:

	כפי שאתה מבין, הנושא נדחה על ידי שר האוצר בשנה. לעצם העניין, אני חושב שההצעה הזאת היא הצעה גורפת מאד. לחברי הכנסת יש עדיין אופציה להתנגד במליאה ובכנסת, אבל למה לחוקק הצעה כזאת מראש? אני חושב שהצעה כזאת מראש רק פוגעת. 

מאיר שטרית:

	 זה על בסיס הפתגם במשלי "לפני עיוור לא תשים מכשול". אנחנו מונעים מהממשלה להיכנס למכשול. 

ישעיהו בן יהונתן:

	 אני אסביר עכשיו שאתם שמים מכשול. החוק הגורף אומר: אל תעשו הפליה. האם אתם יודעים שישנם שיעורי מסים שונים על סוגי מזוט? 

היו"ר אברהם פורז:

אבל זה על סוגים שונים של מזוט. טכנולוגית זה אולי מוצר אחר. 

ישעיהו בן יהונתן:

זה נקרא מזוט. 

היו"ר אברהם פורז:

גם בנזין הוא בנזין, נכון?

בועז סופר:

יש מיסוי שונה בין מזוט דל גופרית למזוט לא דל גופרית. 

היו"ר אברהם פורז:

זה מוצר שונה. 

אבי מאירוביץ:

הבדלי המיסוי במזוט הם ממש זניחים. מדובר במספר אגורות בודד שהוא באמת זניח. 

היו"ר אברהם פורז:

אם החוק הזה יעבור, גם במזוט יהיה מס זהה.  לא נורא, מה קרה?


ישעיהו בן יהונתן:

	אני חושב שאם הוועדה תחליט לאשר את זה, היא לא סומכת על אנשי המקצוע שנמצאים באוצר. האמינו לנו שאנחנו יודעים את כל הטיעונים לגבי הפליה, "שוק שחור" וכו' והם נלקחים בחשבון. 

מאיר שטרית:

	בן יהונתן, האם נראה לך הגיוני שהעלו את מחיר הגז לבישול ב-140% בחצי השנה האחרונה?

ישעיהו בן יהונתן:

	 מחירי הגז לא שייכים לי. אני לא יודע לענות. 

מאיר שטרית:

	 אני מביא דוגמה. תסבירו לי את ההגיון בזה. 

היו"ר אברהם פורז:

	אנחנו נבחרנו על ידי הציבור כדי לשקול את הדברים, ואנחנו לא חייבים לקבל חוות דעת של אף אחד. לפי זה אין מה להרהר אחרי דבריו של כל מי שיגיד שזה המקצוע שלו. 

ישעיהו בן יהונתן:

	 אני חושב שהוועדה צריכה לקחת בחשבון שאנחנו יודעים אודות כל השיקולים האלה. לדעתי, השיקולים שהועלו בוועדה הם הסברים לא נכונים, אבל אני לא רוצה להיכנס לזה. בסך הכל אני רוצה לומר: אל תקבעו כלל ואל תשימו מקלות בגלגלים, השיקולים האלה יילקחו בחשבון בבוא העת. 

היו"ר אברהם פורז:

	האם עוד מישהו רוצה לדבר נגד החוק?

בועז סופר:

	 אני חושב שאפשר לומר שזה לא עניין של מקלות בגלגלים, זכות הוועדה לעשות מה שהיא רוצה. אבל אני חושב שלאור העובדה שיש בין סוגי דלקים, גם באותו סוג דלק, השפעות חיצוניות שליליות או חיוביות, זה מהווה מכשלה מאד גדולה מבחינת שוק הדלק. לצורך העניין, אני חושב שלא ראוי לסגור את הדלת בפני האופציה שארצה פחות למסות דלק שהוא מזהם פחות בתחום ההנעה האלטרנטיבית, גם אם זה לא נמצא כרגע על השולחן או גם אם מבחינה טכנולוגית זה לא קיים.

	אתם רואים כרגע את החיוב בהצעה, אבל תסתכלו גם על הצד השלילי. הצד השלילי יכול להיות ממש בכייה לדורות.

היו"ר אברהם פורז:

	שום דבר הוא לא לדורות, כי תמיד אפשר לתקן את החוק. 

בועז סופר:

	 אבל לתקן לפעמים הרבה יותר קשה מאשר לחוקק. 

מאיר שטרית:

	 למה אתה מתכוון בהנעה אלטרנטיבית?

בועז סופר:

	 גז. 

היו"ר אברהם פורז:

	 גז ודלק זה לא אותו דבר. 

בועז סופר:

האם כל סוגי הדלק יהיו עכשיו אותו דבר?

מאיר שטרית:

לא, זה לא מה שנאמר. אתה לא יכול למכור למישהו בנזין 96 במחיר א' ולמישהו אחר במחיר ב'. 

בועז סופר:

אני הבנתי את מהות החוק, אבל אני רק אומר שמה שאתה אומר מהווה מכשלה להעדפה של סוג דלק שהוא פחות מזהם, לדוגמה: גז. 

יעקב פרידגוט:

זה לא נכון, כי גז זה לא דלק לפי החוק. החוק לא נוגע בכלל בגז. 

בועז סופר:

תגיד לך היועצת המשפטית שלפי חוק הדלק גם גז מוכר כסוג דלק. 

מאיר שטרית:

אני מוכן להוסיף לחוק את המילים "אלא לצורך עידוד של הנעה אלטרנטיבית פחות מזהמת, ובאישור ועדת הכלכלה".

היו"ר אברהם פורז:

	 מאחר שאנחנו בשלב של קריאה מוקדמת, החוק הזה צריך להגיע לקריאה ראשונה. אם הוא יעבור את שלב הקריאה הראשונה, הוא יחזור לפה ואז אולי נהיה מוכנים לעשות כל מיני תיקונים ושינויים על מנת להתאים אותו נניח לאקולוגיה וכו'. 

	אני מציע להעביר את החוק לקריאה ראשונה. מי תומך?

מאיר שטרית:

	 אני בעד. 

לאה ורון:

	סליחה, צריך לקרוא קודם את החוק.  

היו"ר אברהם פורז:

	"1. בחוק יסודות התקציב, התשמ"ה-1985 האמור בסעיף 39ב יסומן "(א)" ואחריו יבוא:
	
	      "(ב) הטלת מסים על דלק תהא בשיעורים שווים".

	             לעניין זה, "דלק" – כמשמעותו בחוק הבלו על דלק, התשי"ח-1958".

אתי בנדלר:

	   נושא הבלו על הדלק מוסדר בחוק אחר ולא בחוק יסודות התקציב, כפי שהוזכר פה על ידי חבר הכנסת שטרית. אני מציעה שהתיקון יהיה בחוק הבלו על דלק ולא בחוק יסודות התקציב. 

היו"ר אברהם פורז:

	 אין לנו בעיה עם זה. אבל אולי יטילו מס מפלה אחר ולא בלו? ואם יחליטו להטיל עליו מס קנייה?

בועז סופר:

	אתם עושים פה קצת סלט. 

היו"ר אברהם פורז:

	ואם יטילו מס אחר ולא בלו?

בועז סופר:

	 זה לא קשור. עושים פה קצת סלט, כי אלה שני חוקים שונים. 

אתי בנדלר:

	  אכתוב: בסעיף זה, לא לרבות כל מס אחר. אני לא יכולה להעביר נוסח של הצעת חוק שסותר חוק אחר בלי להתייחס אליו; אז או שאני מתקנת רק את החוק האחר, או בשני חוקים שונים, אבל אני לא יכולה לבצע את הטכניקה הזאת שאתם מציעים. זה סותר את חוק הבלו על הדלק. 

היו"ר אברהם פורז:

	לא, זה לא סותר. 

אתי בנדלר:

	   סעיף 2(א), כפי שהוחלף בחוק ההסדרים, אומר: "שר האוצר, רשאי, בצו, להטיל בלו על דלק המיוצר בישראל, בשיעורים שיקבע בצו, אם בדרך כלל או לסוגים של דלק". סעיף (ב) אומר: "שר האוצר רשאי לקבוע בצו כי יצרן יסמן, בדרך, במקום ובמועד שיקבע סוגים מסוימים של דלק המיועד למטרות מסוימות שיקבע". 


היו"ר אברהם פורז:

	אז תקני את חוק הבלו. אבל צריך לומר "בלו או מס אחר על דלק".

ישעיהו בן יהונתן:

	 אי אפשר בחוק הבלו להוסיף סעיף על מס אחר. 

אתי בנדלר:

	   את זה אני יכולה. 

ישעיהו בן יהונתן:

	 אפשר? אז זה כבר לא בלו. 

אתי בנדלר:

	   לפחות כאן המטרה תהיה ברורה, זה לא יסתור כל חוק אחר. 

היו"ר אברהם פורז:

	אז אנחנו מחליטים להעביר את זה בתיקון לחוק הבלו בנוסח הזה. 

אתי בנדלר:

	   בנוסח שייתן ביטוי לכוונת המציעים. 

היו"ר אברהם פורז:

	האם יש כרגע מישהו ממשרד האוצר שרוצה לומר לנו מה העלות התקציבית של אי העלאת מסים? 

בועז סופר:

	 אנחנו לא יכולים לנקוב בעלות כרגע. 

היו"ר אברהם פורז:

	רבותיי, לדעת המציעים העלות היא אפס, כי אין כרגע מס מפלה. 

בועז סופר:

	 דעתנו שונה. 

היו"ר אברהם פורז:

	אבל אנחנו מאפשרים למשרד האוצר תוך שבוע מהיום להביא אומדן לצורך קריאה ראשונה. אם יש לכם אומדן, חובתנו שאתם תביאו את האומדן שלכם. 

מאיר שטרית:

	 עם הסבר לאומדן. 

היו"ר אברהם פורז:

	מר סופר, אתה אחראי מטעם משרד האוצר להביא אומדן אחר תוך שבוע. אם אתם לא תביאו אותו אלינו – אז אין אומדן. 

בועז סופר:

	 צר לי שזה חורג הרבה מעבר לסולר. 

היו"ר אברהם פורז:

	 בסדר. 

איריס וינברגר:

הסתכלו על צו הבלו על דלק, הטלת בלו - יש היום סוגים שונים של דלק כבר היום עם שיעורים שונים לחלוטין. אתם בכלל לא מתייחסים לסולר. 

היו"ר אברהם פורז:

בואו נעשה את זה פשוט. נתקן את זה, כדי שזה יהיה ברור. מאחר שעברנו לחוק הבלו, אנחנו יכולים לומר "לא יוטל מיסוי מפלה על סולר לעומת הקיים כיום". נמקד את זה בסולר, נעזוב את המזוט ואת הבנזין, מאחר שזה במילא חוק דלקים. האם זה מקובל עליך חבר הכנסת שטרית?

מאיר שטרית:

כן. 

ירון ארנון:

כמו במזוט, גם בסולר יש תכולות גופרית שונות. מן הראוי שתהיה לממשלה אפשרות להטיל מיסוי שונה על סולר באיכויות שונות מבחינת תכולת מזהמים, כדי לעודד שימוש בסולר יותר נקי, כך שיהיה מיסוי יותר נמוך על סולר יותר נקי. 

היו"ר אברהם פורז:

	 כשאתם תרצו לעשות את זה, תבואו בהצעת חוק נפרדת שתטפל באלמנטים האקולוגיים. 

מאיר שטרית:

	תחשבו רגע בהגיון, סולר דל גופרית עולה יותר מאשר סולר כבד בגופרית, נכון? כשאנחנו מדברים על מס מפלה, זה אומר שאי אפשר להעלות את המחיר של הסולר דל גופרית - - -

בועז סופר:

	 איזה מחיר? אתה מדבר על מס. 

מאיר שטרית:

	 עיקר המחיר של הדלק הוא המס. 

בועז סופר:

	המס זה לא המחיר. 

מאיר שטרית:

	עיקר המחיר זה המס. 

בועז סופר:

	בסוגי דלקים אחרים?

מאיר שטרית:

	 בסולר. 

בועז סופר:

	 זה ממש לא נכון. זה מידע מוטעה. 

שמואל בן ארי:

	במדינות הנאורות היום בעולם, עם המודעות להורדת פליטת המזהמים, במיוחד ברכב עירוני פותח סולר דל גופרית שנקרא סולר עירוני. הסולר הזה יקר יותר מבחינת הייצור שלו. 

היו"ר אברהם פורז:

	חבר הכנסת שטרית, אני מציע שנאמר "שאין באמור בסעיף זה כדי לפגוע באפשרות לסטות מהאמור בו, אם המדובר בטעמים של איכות סביבה ובאישור ועדת הכלכלה של הכנסת".  מותר לפגוע בסעיף הזה מטעמים של איכות הסביבה באישור הוועדה. 

בועז סופר:

	 חבר הכנסת שטרית, יש לך מידע מוטעה, לפי החישובים שלי, הבלו הוא בסך הכל 5%.

מאיר שטרית:

	 זה בסולר, אבל מה לגבי הבנזין?

בועז סופר:

	 דיברת על סולר. 

היו"ר אברהם פורז:

	חבר הכנסת שטרית, שנינו מאשרים זאת.  

בועז סופר:

	מטעמי איכות סביבה זה אומר שאוכל למסות פחות גם סולר טוב יותר. האם אתם מבינים מה אתם עושים פה? אתם חוזרים BACK TO SQUARE ONE. אם אוכל למסות שונה - -

היו"ר אברהם פורז:

	מטעמי איכות סביבה בלבד. 

בועז סופר:

	 בוודאי, אבל מכיוון שלא הגבלת אותי בשיעורים - -

היו"ר אברהם פורז:

	באישור הוועדה. 

בועז סופר:

	זה חוק שלא אומר דבר. 

היו"ר אברהם פורז:

	הוא אומר שאפשר לעשות מיסוי מפלה רק מטעמי איכות סביבה.

מאיר שטרית:

	 החוק אומר שהממשלה לא יכולה לחזור עם ההצעה להעלות את מחיר הסולר לתחבורה. אם תרצה אתה להוריד את המחירים מטעמי איכות הסביבה, אני אברך אותך. 

היו"ר אברהם פורז:

	אנחנו מעבירים את זה לקריאה ראשונה בצורה כזאת. 

בועז סופר:

	 אתם שוגים משפטית.

מאיר שטרית:

	 אולי נשמע במה אנחנו שוגים משפטית?

בועז סופר:

	 אתם החלטתם והצבעתם וזהו. הטענה שלי היא שהחוק הזה לא אומר דבר. 

היו"ר אברהם פורז:

	אתה טועה בזה. אנחנו מאד מודים לכולכם. ניפגש אחרי שזה יעבור קריאה ראשונה. 

	תודה רבה, אני נועל את הישיבה. 

	הישיבה ננעלה בשעה 10:30






	      

	







	






